บริษัทปูนซิเมนต์ไทย จำกัด (มหาชน)

The Siam Cement Public Company Limited

เลขทะเบียนบริษัท : บมจ. 258

ประกอบธุรกิจ กิจการลงทุน (Holding Company)

ธุรกิจหลัก ปิโตรเคมี กระดาษและบรรจุภัณฑ์ ซิเมนต์ ผลิตภัณฑ์ก่อสร้าง และธุรกิจจัดจำหน่าย

สำนักงานใหญ่ เลขที่ 1 ถนนปูนซิเมนต์ไทย แขวงบางซื่อ เขตบางซื่อ กรุงเทพมหานคร 10800

โทรศัพท์ : 0-2586-3333, 0-2586-4444

โทรสาร : 0-2587-2199, 0-2587-2201

HOMEPAGE : www.siamcement.com

www.cementhai.co.th

บริษัทปูนซิเมนต์ไทย จำกัด (มหาชน) ถูกจัดตั้งขึ้นในปี พ.ศ.2456 จากพระบรมราชโองการ
แห่งองค์พระบาทสมเด็จพระมงกุฎเกล้าเจ้าอยู่หัว (รัชกาลที่ 6)
ด้วยพระราชประสงค์ที่จะให้ประเทศไทยสามารถผลิตปูนซีเมนต์ได้เอง
และใช้ประโยชน์จากทรัพยากรภายในประเทศแทน นับแต่นั้นเป็นต้นมา บริษัทฯ
ได้เจริญเติบโตขยายงานตามภาวะการเจริญเติบโตทางเศรษฐกิจของประเทศมาโดยตลอด
โดยได้ขยายธุรกิจสู่อุตสาหกรรมที่มีความจำเป็นต่อการพัฒนาประเทศอย่างต่อเนื่อง อาทิ ปิโตรเคมี
กระดาษและบรรจุภัณฑ์ และวัสดุก่อสร้าง
รวมทั้งได้มีการขยายตัวจากการเป็นผู้นำทางการตลาดในประเทศของสินค้าแต่ละประเภท
ไปสู่การเป็นผู้นำทางการตลาดในภูมิภาคอาเซียนด้วยการขยายการส่งออกสินค้าหลายๆ
ประเภทเข้าไปในภูมิภาค

กว่า 90 ปี ในการบริหารองค์กร เครือซิเมนต์ไทยยึดถือแนวทางในการบริหารงานที่โปร่งใส
สามารถตรวจสอบได้ คำนึงถึงผลประโยชน์ร่วมกันของทุกฝ่าย
ซึ่งถือเป็นหนึ่งในการบริหารตามหลักบรรษัทภิบาลที่ดี
สิ่งเหล่านี้สะท้อนออกมาให้เห็นในรูปของการเติบโตขององค์กร ประสิทธิภาพของพนักงาน
ความเชื่อมั่นของนักลงทุนที่มีต่อธุรกิจของเครือฯ
ความเชื่อมั่นของคู่ค้าในการทำธุรกรรมทางธุรกิจกับเครือฯ
การมีส่วนร่วมและการยอมรับของประชาชน สังคม และชุมชนที่มีต่อเครือฯ และรางวัลต่างๆ
มากมายที่เครือฯ ได้รับอย่างสม่ำเสมอ จากทั้งองค์กรในประเทศและต่างประเทศ
โดยเฉพาะระบบบริหารคุณภาพ ISO 9001 ระบบการจัดการสิ่งแวดล้อม ISO 14001
และระบบการจัดการอาชีวอนามัยและความปลอดภัย TIS 18001 ซึ่งแทบทุกบริษัทในเครือฯ
ได้รับตลอดมา นอกจากนั้นยังมีรางวัล Deming Application Prize
จากสมาพันธ์นักวิทยาศาสตร์และวิศวกรแห่งประเทศญี่ปุ่น (Union of Japanese Scientists
and Engineers : JUSE) ที่มอบให้แก่องค์กรที่มีการดำเนินงานโดดเด่นจากการประยุกต์ใช้ TQM
ได้อย่างเหมาะสมกับลักษณะของธุรกิจ โดยในปี 2547 เครือฯ ได้รับรางวัลดังกล่าวเพิ่มอีก 3
บริษัท ได้แก่ บริษัท ซีซีซี โพลิโอเลฟินส์ จำกัด, บริษัทสยาม มิตซุย พีทีเอ จำกัด
และบริษัทเซรามิคอุตสาหกรรมไทย จำกัด ปัจจุบันมีบริษัทในเครือฯ ได้รับรางวัลดังกล่าวรวม 6
บริษัท นอกจากนี้ เครือฯ
ได้รับยกย่องว่าเป็นผู้นำในการดำเนินธุรกิจตามหลักบรรษัทภิบาลทั้งระดับประเทศและระดับสากล
อาทิ จาก The Asian Corporate Governance Association, นิตยสาร Euromoney
ประเทศอังกฤษ, นิตยสาร FinanceAsia (Hong Kong) และ SET Awards 2004
รางวัลต่างๆ เหล่านี้นับเป็นสิ่งยืนยันถึงความมุ่งมั่นดำเนินงานอย่างเปิดเผย โปร่งใส ตรวจสอบได้
และสะท้อนถึงความสำเร็จของนโยบาย “คุณภาพ และเป็นธรรม” ที่เครือฯ ยึดถือตลอดมา

บริษัทปูนซิเมนต์ไทย จำกัด (มหาชน) ทำหน้าที่เป็น Holding Company ของบริษัทในเครือฯ
บริหารงานโดยแบ่งเป็นกลุ่มธุรกิจ แต่ละกลุ่มธุรกิจจะมีบริษัทที่ทำหน้าที่เป็น Holding Company
ของกลุ่ม ทั้งนี้เพื่อให้ธุรกิจต่างๆ ได้รับการกระจายอำนาจในการดำเนินการไปอย่างเต็มที่
มุ่งดำเนินธุรกิจหลักของแต่ละกลุ่มธุรกิจอย่างมีประสิทธิภาพและประสิทธิผล
มีความคล่องตัวในการบริหาร สามารถวัดและติดตามผลการดำเนินงานได้อย่างชัดเจน

ธุรกิจปิโตรเคมี เครือฯ มีทั้งธุรกิจที่เป็น Upstream ซึ่งผลิตเอททีลีนและโพรไพลีน และธุรกิจที่เป็น
Downstream ผลิตเม็ดพลาสติกโพลิเอททีลีน และโพลิโพรไพลีน
ซึ่งจะถูกนำไปใช้ผลิตเป็นผลิตภัณฑ์พลาสติกในรูปแบบต่างๆ นับได้ว่าเครือฯ
เป็นผู้ผลิตเม็ดพลาสติกโพลิโอเลฟินส์แบบครบวงจร (Integrated Producer) นอกจากนี้ เครือฯ
มีการลงทุนร่วมกับผู้ร่วมทุนต่างประเทศในการผลิตและจำหน่ายผลิตภัณฑ์ปิโตรเคมีด้านอื่นอีก เช่น
การร่วมทุนกับ The Dow Chemical Company ประเทศสหรัฐอเมริกาผลิต Polystyrene,
Styrene Mononer ร่วมทุนกับ Mitsui Chemicals, Inc. ประเทศญี่ปุ่นผลิต PTA
และร่วมทุนกับ Mitsubishi Rayon Co., Ltd. ผลิต MMA เป็นต้น

ธุรกิจกระดาษและบรรจุภัณฑ์ เป็นผู้นำในอุตสาหกรรมการผลิตเยื่อกระดาษ กระดาษและ
บรรจุภัณฑ์ของประเทศไทย ซึ่งเป็นที่รู้จักดีในแง่คุณภาพที่ได้มาตรฐาน เครือฯ
ได้ลงทุนในธุรกิจที่ต่อเนื่องกันในประเภทเยื่อกระดาษ กระดาษและบรรจุภัณฑ์
เป็นธุรกิจการผลิตที่ครบวงจรแห่งเดียวในประเทศไทยที่ผลิตตั้งแต่เยื่อกระดาษแล้วส่งต่อให้บริษัทในธุรกิจกระดาษและบรรจุภัณฑ์
เพื่อผลิตกระดาษพิมพ์เขียน กระดาษอุตสาหกรรมและบรรจุภัณฑ์
ทำให้สามารถควบคุมต้นทุนได้อย่างมีประสิทธิภาพ และเพิ่มมูลค่าให้กับผลิตภัณฑ์

ธุรกิจซิเมนต์ ส่วนใหญ่แล้วจะเป็นที่รู้จักดีในตลาดสินค้าอุตสาหกรรม และวงการก่อสร้าง
ในฐานะที่เป็นผู้นำตลาด เช่น ปูนซีเมนต์เทาตราเสือ ตราช้าง ตราเอราวัณ
และคอนกรีตผสมเสร็จซีแพค เป็นสินค้าในธุรกิจซิเมนต์ที่แพร่หลายในตลาด
ทั้งในประเทศไทยและประเทศเพื่อนบ้านใกล้เคียง

ธุรกิจผลิตภัณฑ์ก่อสร้าง ดำเนินธุรกิจที่เกี่ยวข้องกับผลิตภัณฑ์วัสดุก่อสร้าง
โดยใช้เทคโนโลยีการผลิตและการควบคุมคุณภาพที่ทันสมัยระดับสากล
รวมทั้งมีทีมงานที่มีความเชี่ยวชาญสูง มีผลิตภัณฑ์หลัก ได้แก่ กระเบื้องหลังคา
ซึ่งมีทั้งกระเบื้องหลังคาซีเมนต์ใยธรรมชาติตราช้าง ตราเสือ, กระเบื้องหลังคาคอนกรีต ภายใต้ชื่อ
กระเบื้องซีแพคโมเนียตราช้าง, กระเบื้องหลังคาเซรามิก ภายใต้ชื่อ Excella,
กระเบื้องปูพื้นและบุผนังเซรามิกตรา COTTO SOSUCO และ SGI, บล็อคคอนกรีต
กระเบื้องคอนกรีต ปูพื้นและแผ่นพื้นคอนกรีตสำเร็จรูปตรา CPAC
ที่นอกจากจัดจำหน่ายภายในประเทศแล้ว ยังมีการส่งออกไปจำหน่ายในต่างประเทศ
รวมทั้งมีธุรกิจที่ร่วมลงทุนในต่างประเทศด้วย นับได้ว่าธุรกิจผลิตภัณฑ์ก่อสร้างของเครือฯ
เป็นผู้นำตลาดทั้งในประเทศและภูมิภาคอาเซียน

ธุรกิจจัดจำหน่าย เป็นกลุ่มธุรกิจที่ให้บริการในด้านการจัดจำหน่ายสินค้า การจัดส่งสินค้า
การกระจายสินค้าและการบริหารคลังสินค้าให้แก่ธุรกิจต่างๆ ในเครือฯ
โดยมีการนำเทคโนโลยีที่ทันสมัยมาใช้ในการจัดจำหน่ายและการจัดส่งสินค้า
นอกจากนี้ยังทำหน้าที่ดูแลการนำเข้า-ส่งออกสินค้าและวัตถุดิบให้กับบริษัทต่างๆ ในเครือฯ
สำหรับการจัดส่งสินค้า (Logistics) ธุรกิจจัดจำหน่ายให้บริการทั้งบริษัทในเครือฯ
และลูกค้าภายนอก

นอกจากการลงทุนในกลุ่มธุรกิจที่เกี่ยวข้องกับการผลิตและจำหน่ายดังกล่าวข้างต้นแล้ว
เครือฯยังมีบริษัทโฮลดิ้ง 2 บริษัท ได้แก่

-   บริษัท ซิเมนต์ไทยโฮลดิ้ง จำกัด ทำหน้าที่บริหารการลงทุนในธุรกิจที่ไม่ใช่ธุรกิจหลักของเครือฯ
    ซึ่งธุรกิจส่วนใหญ่ ได้แก่ ธุรกิจยางและอุปกรณ์ยานยนต์ ธุรกิจไฟฟ้า
    ธุรกิจเครื่องจักรกลการเกษตร และธุรกิจเหล็ก

-   บริษัท ซิเมนต์ไทยพร็อพเพอร์ตี้ (2001) จำกัด (มหาชน)
    ทำหน้าที่บริหารธุรกิจที่ดินเพื่อการอุตสาหกรรม